Новаўвядзеннем стала таксама прысутнасць у суперфінале конкурсу ў якасці прадстаўнікоў асобнага журы навучэнцаў старшых класаў з усіх абласцей Беларусі і горада Мінска. Трэба адзначыць, што выступленні ўсіх без выключэння педагогаў былі яркімі, дынамічнымі, запамінальнымі. Але журы чакала вельмі адказная місія — ацаніць іх узровень прафесіяналізму і выбраць лепшага з лепшых. Як адзначыў старшыня журы А.І. Жук, кожны з канкурсантаў варты высокай павагі і ўзнагарод. Усе — пераможцы! Конкурс, на думку Аляксандра Іванавіча, — гэта магчымасць кожнага з удзельнікаў атрымаць ні з чым не параўнальны вопыт, паставіць сабе высокую планку, якую ніхто не зможа зрушыць, а таксама паглядзець на сябе па-новаму і ўбачыць перспектывы прафесійнага росту.